แรงซื้อเก็งกำไรหนุนราคาทองปิดบวกกว่า 9 ดอลล์
สัญญาทองคำตลาดนิวยอร์กปิดบวกเมื่อคืนนี้ (30 พ.ย.) เนื่องจากนักลงทุนเข้ามาช้อนซื้อเก็งกำไรหลังจากสัญญาทองคำร่วงลงติดต่อกัน 2 วันทำการก่อนหน้านี้ ขณะเดียวกันนักลงทุนจับตาดูการประชุมของธนาคารกลางสหรัฐ (FED) และธนาคารกลางยุโรป (ECB) ที่จะมีขึ้นในสัปดาห์นี้ 
1 ธ.ค. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนก.พ.เพิ่มขึ้น 9.1 ดอลลาร์ หรือ 0.86% ปิดที่ระดับ 1,065.30 ดอลลาร์/ออนซ์, สัญญาโลหะเงินส่งมอบเดือนมี.ค.เพิ่มขึ้น 3.8 เซนต์ หรือ 0.27% ปิดที่ 14.086 ดอลลาร์/ออนซ์, สัญญาพลาตินัมส่งมอบเดือนม.ค.ร่วงลง 2.9 ดอลลาร์ หรือ 0.35% ปิดที่ 832.90 ดอลลาร์/ออนซ์ และสัญญาพัลลาเดียมส่งมอบเดือนมี.ค.ลดลง 7.45 ดอลลาร์ หรือ 1.4% ปิดที่ 543.20 ดอลลาร์/ออนซ์
นักลงทุนเข้าซื้อเก็งกำไรหลังจากสัญญาทองคำร่วงลงก่อนหน้านี้ อันเนื่องมาจากความวิตกกังวลเกี่ยวกับกระแสคาดการณ์เรื่องการปรับขึ้นอัตราดอกเบี้ยของเฟด ขณะที่ตลาดจับตาดูกระทรวงแรงงานสหรัฐจะเปิดเผยตัวเลขจ้างงานนอกภาคการเกษตรในวันศุกร์นี้ โดยหากตัวเลขเศรษฐกิจสหรัฐออกมาแข็งแกร่ง ก็จะส่งผลให้ธนาคารกลางสหรัฐ (FED) ปรับขึ้นอัตราดอกเบี้ยในการประชุมวันที่ 15-16 ธ.ค.
นอกจากนี้ นักลงทุนจับตาดูการประชุมของธนาคารกลางยุโรป (ECB) ในวันที่ 3 ธ.ค.นี้ ขณะที่นักวิเคราะห์คาดว่า ECB จะผ่อนคลายนโยบายการเงินเพิ่มเติม หลังจากที่ ECB ส่งสัญญาณอย่างชัดเจนเมื่อเดือนที่แล้ว